Document ID: /roh_data/filtered/fineweb-2-filterrobots_roh.jsonl.gz/52031

Visiun e valurs
Missiun
Nus infurmain, divertin e contribuin a la furmaziun ed al svilup cultural. Nus promovain la furmaziun da l'opiniun democratica, l'orientaziun sociala e l'identitad culturala. Per noss public derasain nus en las quatter regiuns linguisticas programs equivalents a cundiziuns identicas. Nus tegnain quint da las pretensiuns da maioritads e minoritads e promovain uschia la chapientscha vicendaivla e la solidaritad.
Visiun
Noss service public audiovisual è ina part integrala ed il spievel da la realitad svizra. Noss programs èn incumparabels e sa fan valair cun success envers la concurrenza internaziunala. Nus vesain a temp in diever da las medias transfurmà ed essan averts per innovaziuns tecnicas. Nossas purschidas defineschan novs parameters qualitativs e contribueschan indispensablamain a la solidaritad en Svizra.
Maximas
Credibladad
Nus infurmain a moda transparenta, ans orientain als fatgs e laschain vegnir a pled differentas opiniuns. Nus pretendain e promovain in'auta cumpetenza da noss collavuraturs en il champ dal schurnalissem e da la concepziun dal program. Nus avain la responsabladad che noss programs sajan vardaivels e lur cuntegns credibels.
Independenza
Nus tschernin e concepin noss cuntegns independentamain dad interess politics ed economics. L'incumbensa publica e la finanziaziun via las taxas obligheschan nus ad ina qualitad speziala ed ad ina responsabladad extraordinaria envers noss public. Nus essan averts envers critica, transparents per la publicitad e faschain regularmain controllas internas ed externas.
Diversitad
Cun concepir il program ans orientain nus als basegns multifars da las maioritads e minoritads en la Svizra plurilingua e multiculturala. La diversitad marca noss formats, cuntegns e puncts da vista. Nus tematisain ils schabetgs internaziunals e ses effects per la rolla e l'impurtanza da la Svizra.
Creativitad
La creativitad è tant la premissa sco il motor per noss success. Nus promovain in clima d'avertadad envers midadas tecnicas, socialas ed economicas. Per nus è la ritgezza d'ideas da gronda impurtanza e nus promovain prestaziuns creativas per pudair subsister en la concurrenza da medias internaziunala adina pli dira.
Fairness
Resguardar la dignitad da l'uman è ina da las premissas fundamentalas per la producziun da noss program. En nossa activitad publicistica entupain nus umans cun respect e fairness. Partenaris da fatschenta e partenaris socials pon sa fidar da nus. A noss collavuraturs purschain nus cundiziuns da lavur progressivas e quintain cun lur loialitad ed obligaziun envers il service public.